b'\n_START_ARTICLE_\nNevski prospekt\n_START_PARAGRAPH_\nNevski prospekt (vene keeles \xd0\x9d\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd0\xbf\xd1\x80\xd0\xbe\xd1\x81\xd0\xbf\xd0\xb5\xd0\xba\xd1\x82) on Peterburi peat\xc3\xa4nav Venemaal._NEWLINE_4,5 kilomeetri pikkune t\xc3\xa4nav algab Neeva kaldapealsel asuva Admiraliteedi juurest ja l\xc3\xb5ppeb samuti Neeva kaldapealsel asuva Aleksander Nevski kloostri juures. Nevski prospekt \xc3\xbcletab Moika (Roheline sild), Gribojedovi kanali (Kaasani sild) ja Fontanka (Anit\xc5\xa1kovi sild). T\xc3\xa4nava suurim laius on 60 meetrit (Gostinn\xc3\xb5i Dvori juures) ja v\xc3\xa4ikseim 25 meetrit (Moika juures)._NEWLINE_Nevski prospektile avanevad 240 ehitise esik\xc3\xbcljed. T\xc3\xa4nava parempoolset osa (paaritud majanumbrid) kutsutakse "varjuliseks" (\xc2\xab\xd1\x82\xd0\xb5\xd0\xbd\xd0\xb5\xd0\xb2\xd0\xb0\xd1\x8f\xc2\xbb) ja vastaspoolt "p\xc3\xa4ikeseliseks" (\xc2\xab\xd1\x81\xd0\xbe\xd0\xbb\xd0\xbd\xd0\xb5\xd1\x87\xd0\xbd\xd0\xb0\xd1\x8f\xc2\xbb); umbes t\xc3\xa4nava keskel asuva Moskva vaksali juurest Aleksander Nevski kloostrini kulgevat l\xc3\xb5iku kutsutakse ka "Staro-Nevski" prospektiks (\xc2\xab\xd0\xa1\xd1\x82\xd0\xb0\xd1\x80\xd0\xbe-\xd0\x9d\xd0\xb5\xd0\xb2\xd1\x81\xd0\xba\xd0\xb8\xd0\xb9 \xd0\xbf\xd1\x80\xd0\xbe\xd1\x81\xd0\xbf\xd0\xb5\xd0\xba\xd1\x82\xc2\xbb).\n_START_SECTION_\nAjalugu\n_START_PARAGRAPH_\n20. aprillil 1738 andis valitsejanna Anna Leopoldovna Romanova k\xc3\xa4su luua \xc3\xbchendustee Admiraliteedi ja Aleksander Nevski kloostri vahele. 1781. aastal sai t\xc3\xa4nav kloostri j\xc3\xa4rgi oma t\xc3\xa4nap\xc3\xa4evase nime._NEWLINE_1863. aastal avati t\xc3\xa4naval linna esimene trammiliin._NEWLINE_N\xc3\xb5ukogude Venemaa algusaastatel (1918\xe2\x80\x931944) oli t\xc3\xa4nava nimi alul "Proletkuldi t\xc3\xa4nav" (\xc2\xab\xd1\x83\xd0\xbb\xd0\xb8\xd1\x86\xd0\xb0 \xd0\x9f\xd1\x80\xd0\xbe\xd0\xbb\xd0\xb5\xd1\x82\xd0\xba\xd1\x83\xd0\xbb\xd1\x8c\xd1\x82\xd0\xb0\xc2\xbb) ja hiljem "25. oktoobri prospekt" (\xc2\xab\xd0\xbf\xd1\x80\xd0\xbe\xd1\x81\xd0\xbf\xd0\xb5\xd0\xba\xd1\x82 25-\xd0\xb3\xd0\xbe \xd0\x9e\xd0\xba\xd1\x82\xd1\x8f\xd0\xb1\xd1\x80\xd1\x8f\xc2\xbb). Alates 13. jaanuarist 1944 nimetatakse t\xc3\xa4navat taas Nevski prospektiks.'